中秋月寄子由三首  其一
作者：蘇軾
朝代：宋

paragraphs: 殷勤去年月，瀲灧古城東。
憔悴去年人，卧病破窗中。
徘徊巧相覓，窈窕穿房櫳。
月豈知我病，但見歌樓空。
撫枕三歎息，扶杖起相從。
天風不相哀，吹我落瓊宮。
白露入肺肝，夜吟如秋蟲。
坐令太白豪，化爲東野窮。
餘年知幾何，佳月豈屢逢。
寒魚亦不睡，竟夕相噞喁。